Tiener by skool doodgesteek | Maroela Media
'n Tienerseun is vandeesweek by 'n Limpopo-hoërskool glo deur 'n klasmaat tydens 'n bakleiery doodgesteek.
Kol. Moatshe Ngoepe, provinsiale polisiewoordvoerder, het gesê die voorval het Woensdag by Nkatini High School in die Shigalo-nedersetting buite Giyani plaasgevind.
"Die 18-jarige slagoffer en sy klasmaat, ook 18 jaar oud, het omstreeks 12:00 in 'n bakleiery betrokke geraak. Die klasmaat het 'n skerp voorwerp uitgepluk en die ander tiener daarmee doodgesteek. Die seun is op die toneel dood," het Ngoepe gesê.
Die polisie is ontbied en die klasmaat is by die skool in hegtenis geneem. Die polisie het op die vermeende moordwapen beslag gelê. Die tiener sal na verwagting Vrydag in die Malamulele-landdroshof verskyn op aanklag van moord.